Lyamlungu, May 28
Cipanganyile cilambo capasi kwawula msogolo, ndamo sya Mlungu jwangawoneka ni meso sikuwonecela cenene. Ndamo sya Mlungu syelesi, atamose macili gakwe gangamala soni Umlungu wakwe, yikuwonecela m’yindu yaŵapanganyisye.—Alo. 1:20.
Yehofa alosisye kuti akusatunonyela m’matala gejinji. Mwambone, agambe ganisya mwayiŵelele yam’cipago. Pana makuga ga ndondwa gakwana mabiliyoni, soni likuga lililyose likwete ndondwa syejinji mnope. Jimo mwa ndondwa jajikusasimanikwa mulikuga lya ndondwa lya Milky Way, jili lyuŵa. Yikaŵe kuti kwangali lyuŵa pacilambopa ngamkanipasimanikwa caumi cilicose. Yakupanganyikwa yosopeyi yili umboni wakulosya kuti Yehofa ni jwali jwakuŵajilwa kulamulila, soni yikulosya ndamo syakwe mpela macili, lunda soni cinonyelo. Yehofa ŵacipanganyisye cilamboci m’litala lyakuti paŵeje yaumi. Ŵapanganyicisye ŵandu mgunda wakusalala wa paladaiso soni ŵapele nganisyo soni yilu yamlama yayikakombolece kutama mpaka kalakala. (Ciu. 4:11) Konjecesya pelepa, jwalakwe “akusapeleka cakulya kwa yaumi yosope. Pakuŵa umbone mtima wakwe wangamala uciŵapo mpaka kalakala.”—Sal. 136:25. w15 11/1 3:7, 8
Lyakulemba, May 29
Ndili yimpepe namwe.—Mat. 28:20.
Kwa yaka yipiteyi, Mwenye jwetu atupele yida yejinji yakuti tuyikamulicisyeje masengo pakwakamucisya ŵandu kuti apocele utenga wa Ucimwene. Yine mwa yidayi yaŵele yakamucisya kwandaŵi jamnono nambo yine yikukamulape masengo mpaka apano. Nambo yida yosopeyi yitukamucisye kuti tujongolele kalalicile ketu. Cida cimo cacikamucisye ŵandu kutanda kulalicila cili makadi gakulalicilila gagatandite kukamula masengo mu 1933. Makadiga gakwete utenga wa m’Baibulo wakata. Makadi gakulalicilila galiji gakamucisya mmatala gejinji. Mwambone, atamose kuti ŵajinji ŵasacililaga kuti akamuleje nawo masengo gakulalicila, nambo ŵane ŵatendaga sooni soni nganamanyililaga yampaka aŵecete. Ŵane ŵamsalilaga msyenenyumba yindu yejinji m’kandaŵi kamnono, nambope nganaŵecetaga mwakamula mtima yisyesyene. Mwakulekangana ni yeleyi, makadi gakulalicilila gakamucisyaga ŵakulalicila wosope kuti apeleceje utenga wakata nambo wakupikanika cenene. w15 11/1 5:3-6
Lyaŵili, May 30
Alumbe lina lya Yehofa.—Sal. 148:13.
Malemba gejinji ga m’Baibulo gakusalosya kuti lina lya Mlungu lili lyakusosekwa mnope soni kuti tukusosekwa kulicimbicisya. (Eks. 3:15; Sal. 83:18; Yes. 42:8; 43:10; Yoh. 17:6, 26; Mase. 15:14) Yehofa Mlungu jwali Mkulemba jwa Baibulo, ŵasalile ŵandu ŵaŵalembile Baibulo kuti akamulicisye masengo lina lyakwe. (Ezek. 38:23) M’yoyo kutyosya lina lya Mlungu lyalikusasimanikwa maulendo gejinji m’mipukutu jakala kuli kungamcimbicisya Mkulemba jwakwe. Apano, panasoni umboni wine wakulosya kuti lina lya Mlungu likusosekwa kusimanikwa m’Baibulo. M’Baibulo jacisungu ja cilambo casambano ja 2013, linali likusimanikwa maulendo 7,216. Baibuloji jikulekangana panandi ni jajakopwece mu 1984, ligongo ajonjecesye lina lya Mlungu m’malo gane 6. Malo msano gakusimanikwa pa 1 Samueli 2:25; 6:3; 10:26; 23:14, 16. Ŵajonjecesye linali pamaloga ligongo lyakuti likusasimanikwa pa malembaga m’mipukutu ja ku Nyasa Jewe, jajili jakala mnope kupunda mipukutu jaŵalembile Amasoleti. Pa Lilemba lya Oweruza 19:18 ŵajonjecesyeposoni lina lya Mlungu panyuma pakuwungunyasoni m’mipukutu jakala. w15 12/1 2:5, 6
nya_Latn bem_Latn tum_Latn nya_Latn tum_Latn tum_Latn tgl_Latn bem_Latn nya_Latn